Cum s-a ”sucit” Rusia în privința patronului Telegram, în numai câteva luni. De ce se teme Kremlinul după arestarea lui Pavel Durov
Poate detaliul a fost scăpat atunci din vedere sau poate nu i s-a dat importanța cuvenită. Dar la câteva zile după ce bărbați înarmați au ucis 145 de participanți la un concert într-o sală de lângă Moscova, în martie, în timp ce apăreau acuzații că atacatorii au fost recrutați pe Telegram, Kremlinul a emis un avertisment sever pentru fondatorul său, Pavel Durov, amintește agenția Reuters. „Ne-am aștepta la mai multă atenție din partea lui Pavel Durov, deoarece această resursă unică și fenomenală devine tot mai mult un instrument în mâinile teroriștilor”, a declarat atunci purtătorul de cuvânt al Kremlinului, Dmitri Peskov.